富貴小花客串內地短劇人工不及TVB 為娘家平反:仲低囉呢度!
2014年港姐亞軍王卓淇(Erin)自2021年與TVB完約後,便回到廣州發展,並積極經營抖音、小紅書等平台,不時在網上開直播及唱歌,又大爆TVB秘聞,吸引不少人關注。轉型做KOL的王卓淇,日前拍片分享最近客串拍攝內地短劇的經歷,大談拍攝TVB劇集及內地短劇的分別,更興奮直言:「原來喺內地拍短劇係好好玩㗎!」
近年主打「節奏快、劇情爽」的短劇在內地爆紅,而王卓淇今次客串的短劇是前TVB藝人何君誠有份投資的,亦是她首度拍攝短劇,她更自爆收入,直言不及TVB:「大家成日話TVB嘅收入唔高,喺香港嚟講係唔高,但係同內地短劇比呢,其實係OK㗎喎。因為呢度嘅成本係幾百蚊一集㗎咋,幾百到幾千,你好紅嘅短劇演員都係幾千蚊一集,除非你係一線呀,可能佢有一兩萬一集,但係一般都係幾百蚊一集嘅啫。所以TVB都有……一千幾千一集,仲低囉呢度!唔係最差㗎其實TVB,平反一下先。」
不過王卓淇又直言內地短劇成本低、製作快、收益高,拍攝過程亦更輕鬆,就算講錯對白都可以靠後期剪接,甚至只需要6日就拍完整套短劇:「港劇係要拍一套戲至少三個月,其實唔止港劇,我相信好多內地劇都係拍三個月到半年,但係佢哋係可以六日拍完一套,好犀利,90集囉,當然一集係分零鐘,但係好勁囉呢個效率!」
王卓淇自回復自由身後轉戰內地發展,她曾大爆離巢全因冇錢,第一個月人工僅$7,000,直言完全不夠生活,租屋食飯都成問題,直至她離巢前人工升至過萬。王卓淇又曾大爆港姐后冠的價值,但惹來網民質疑她借數臭娘家抽水,不過她去年接受《香港01》訪問時就強調沒有抹黑TVB,只是回答網民的問題:「我以為誠實冇錯,但係其實唔可以囉,係唔輪到我講。同埋公司係學校,我哋唔使交學費就可以學到好多嘢,仲有唔同嘅機會。」她又自言以前不懂得人情世故:「其實我從細到大冇打過工,就連暑期工都冇,而我成世人第一份工就係TVB,所以大家都好錫我,所有藝人同監製都好有禮貌,所以我冇受過社會毒打,我嘅人生係唔完整,冇人鬧醒我,所以我呢幾年係內地睇清好多嘢,而家先明白咩係人情世故,所以真係想講聲對唔住。」